Carl Valentin (SF), 2023-01-31:
Tak for det.
Det er en stor dag i dag, hvor vi behandler lovforslaget om Plantefonden.
Det er en mærkesag for mig, og det har været en mærkesag for SF i den periode, hvor vi lykkedes med at kæmpe det her igennem.
Det betyder jo, at der nu kommer 85 mio. kr. hvert eneste år frem til 2030 til at fremme plantebaserede fødevarer, og det er ikke så lille en ting.
For det vigtigste – uden sammenligning – i forhold til omstillingen af vores landbrug i fremtiden er, at vi producerer langt flere plantebaserede fødevarer.
Og hvorfor er det så vigtigt?
Det er det, min tale i dag kommer til at handle om.
Først og fremmest står vi midt i en klimakrise, og alle forskere på det her område er enige om, at vi skal spise meget mere plantebaseret i fremtiden.
Vi kan ikke fortsætte som nu.
Ifølge FN's Klimapanel må hver verdensborger samlet udlede det, der svarer til 2-3 t CO 2 i år 2050, hvis man skal holde sig inden for 2-gradersmålet.
Imidlertid er klimaaftrykket alene fra danskernes fødevarer omkring 3 t CO 2 om året pr. person.
Det er selvsagt overhovedet ikke holdbart.
I forhold til klimakrisen er der meget snak om, at vi nu er blevet 8 milliarder mennesker på planeten, men hvad jeg synes er lidt fraværende i den her snak, er, at der også er 30 milliarder landbrugsdyr, og her er fiskeopdræt ikke engang talt med.
Det er altså mange munde, der skal mættes – ikke bare menneskemunde, men også dyremunde – og det er ekstremt ineffektivt, at vi altid fokuserer på at fodre dyr med planter for så derefter at spise dyrene i stedet for at spise nogle flere planter selv.
Jeg tror, at hvis man skal forstå den her problematik, skal man også forstå, hvad det betyder for vores arealer, når vi omstiller til plantebaserede fødevarer.
I sidste periode stillede jeg et spørgsmål til fødevareministeren om, hvad det ville betyde, hvis vi spiste efter kostrådene.
Og det viste sig, at hvis danskerne bare spiste efter kostrådene – altså ikke vegetarisk eller vegansk eller noget, men bare efter kostrådene – så kunne vi sløjfe 40 pct. af landbrugsarealet, fordi det er så meget mere effektivt.
Det betyder jo også noget, ikke bare for klimaet, som jeg startede med at tale om, men også for biodiversiteten.
Jeg har lige været til topmøde, COP15, i Montreal, hvor man vedtog, at 30 pct. af vores areal skal bruges på natur i år 2030.
At fremme plantebaserede fødevarer er ikke kun vigtigt i forhold til et klimaperspektiv og et biodiversitetsperspektiv.
Det er også vigtigt i et dyreetisk perspektiv.
For vi lever i en historisk anormal tid; menneskeheden har aldrig spist så meget kød, som vi gør lige nu.
Hvis I er i tvivl, så spørg jeres bedsteforældre, hvor meget kød de spiste, da de var børn.
Højst sandsynligt var det mindre end det, som vi spiser i dag.
Og det har jo med den kæmpe globale efterspørgsel betydet, at kødproduktionen er blevet intensiveret, og at den måde, man primært producerer kød på i dag, er ved at stuve tusinder og atter tusinder af dyr sammen i store fabrikshaller.
Og det er bare ikke en særlig etisk måde at producere kød på.
Derfor mener vi også i SF, at hvis vi skal sikre, at de dyr, der indgår i produktionen, har nogle bedre forhold, så skal vi også spise langt færre af dem og dermed meget mere plantebaseret.
Men det er ikke kun for dyrene og for biodiversiteten og for klimaet, at det er vigtigt, at vi fremmer de plantebaserede fødevarer.
Det er også vigtigt for vores sundhed.
Der kan være milliarder at spare, viser beregningerne, hvis vi danskere spiser meget mere plantebaseret i fremtiden, i forhold til de store sundhedsudgifter, der er ved livsstilssygdomme i dag, som også kommer, fordi vi spiser for meget forarbejdet kød.
Derudover kan det her jo blive et kæmpe væksteventyr.
Det er måske nogle argumenter, der kan appellere lidt mere til nogle af de borgerlige her i lokalet.
Altså, analytikerne inden for området forventer tocifrede årlige vækstrater inden for plantebaserede fødevarer de kommende år, og det her kan blive fremtidens vindmølleeventyr, sådan som jeg ser det, hvis Danmark satser på de plantebaserede fødevarer.
Så det er godt, at vi gør det nu.
Vi gør selvfølgelig ikke nok, men jeg mener, at den her plantefond er et kæmpe skridt på vejen, for i forhold til at løse klimakrisen er bælgfrugter og plantebøffer og plantemælk altså lige så vigtigt, som vindmøller og solceller er.
Tak for ordet.